
FORMATI I ARTIKULLIT
Punimi duhet të shkruhet në Microsoft® Office Word 2007, i formatuar në letër A4 - 8.27"x 11.69" (opsion në word), fonti duhet të jetë Times New Roman, single line (vijëzimi justifyed), me font 11, hapësira midis rreshtave 1.15. I gjithë artikulli duhet të jetë 3000 – 5000 fjalë.
Autori duhet të shkruajë si rregull në vetën e tretë duke përdorur shprehje si: quhet, konsiderohet, arrihet në përfundim se, vërtetohet se etj.
Artikulli duhet të pasqyrojë në mënyrë koncize dhe të qartë problematikat/çështjet e trajtuara dhe të shqyrtojë në mënyrë të qartë dhe profesionale argumentet.  Shkrimi duhet të bazohet në arsyetime të argumentuara mbi qëndrimet e mbajtura, duke respektuar parimet e etikës dhe profesionalizmit. Artikujt duhet të jenë rezultat i studimit, veprimtarisë profesionale apo kërkimore-shkencore të vetë autorit/autorëve dhe të mos jenë botuar më parë në ndonjë periodik apo publikim tjetër. Artikulli duhet të shoqërohet me bibliografinë dhe referencat përkatëse.
Në Buletin mund të publikohen informacione përmbledhëse në më pak se 4 (katër) faqe si: përmbledhje libri, kumtesa, recensa .
Në një punim janë të detyrueshëm elementët e mëposhtëm:
· Titulli,
· Autori(ët) në një rresht,
· Adresa(t) përkatëse (pozicioni ) 
· Përmbledhja/abstrakti (në 2(dy) gjuhë shqip/anglisht)
· Fjalët kyç,
· Konkluzionet,
· Referencat.

Rekomandohet që në strukturën e një punimi te konsiderohen edhe elementët e mëposhtëm:
· Hyrja,
· Sfondi teorik
· Formulimi i problemit dhe qëllimeve të hulumtimit
· Pyetjet dhe hipoteza
· Materiali dhe metodat,
· Rezultatet dhe rekomandimet
Titulli: Titulli i shkrimit duhet të jetë konciz e i qartë dhe të përçojë idenë qendrore të artikullit. Titulli duhet të shtypet me gërma KAPITALE me font 14 dhe me bold. Titulli, autori(t) dhe adresat vendosen në qendër. Titulli duhet të përkojë me përmbajtjen e vërtetë të temës. Duhen shmangur fjalët/shprehjet e përgjithshme (abstrakte) dhe duhet të formulohet një titull konkret dhe specifik për fushën e studimit. Pas tij vendosen emrat e autorëve, institucionet përkatëse dhe adresat e plota të tyre, grada apo titulli shkencor i autorëve. Kur punimi është me dy ose me shume autorë, emri i autorit që do të mbajë korrespondencën duhet të ketë një asterisk.
Përmbledhja/abstrakti: Një përmbledhje paraqet thelbin e punimit, aspektet kryesore të të gjithë punimit dhe përfundimet që arrihen në të. Përmbledhja duhet të paraqitet në dy gjuhë, shqip dhe anglisht. Përmbledhja nuk duhet të jetë më shumë se 200 fjalë. Përmbledhja duhet të pasqyrojë: 1) qëllimin e përgjithshëm të studimit dhe problemin (et) e kërkimit; 2) fokusin themelor të studimit; 3) gjetjet ose risit kryesore të gjetura si rezultat i analizës; dhe, 4) një përmbledhje të shkurtër të interpretimeve dhe përfundimeve tuaja. Në abstrakt nuk lejohen shënimet dhe referencat.
Fjalët kyç: Punimi duhet të ketë jo më shumë se 5-7 fjalë kyç të cilat pasqyrojnë thelbin e punimit.
Hyrja: Në hyrje bëhet një paraqitje e hollësishme e rëndësisë së problemit që do të jetë në qendër të punimit. Hyrja duhet të përshkruajë shkurt bazën për punën e paraqitur. Në hyrje tregohen objektivat dhe arsyet e ndërmarrjes së studimit, struktura e punimit si dhe shkurtimisht rezultatet e marra, diskutimet e kryera dhe të rejat që sjell punimi.
Sfondi teorik: Në këtë pjesë bëhet një përshkrim i përgjithshëm i rishikimit të literaturës  dhe vendoset tema e propozuar. Në punën kërkimore gjithnjë fillohet prej një baze teorike që është mbizotëruese në një fushë të caktuar shkencore. 
Formulimi i problemit dhe qëllimeve të punimit: Problemi shkencor duhet të përkufizohet qartë, saktë dhe mirë. Qëllimet e punimit duhet të jenë të harmonizuara me problemin. Parashtrimi i problemit edhe nëse ai qëndron si i tillë, duhet të jenë të lidhura kuptimisht me qasjen teorike, por edhe me hipotezat dhe metodat e parashikuara të kërkimit.
Pyetjet dhe hipoteza: Pyetja e punimit duhet të formulohet qartë. Ajo duhet të nënkuptojë një hipotezë kërkimi që mund të verifikohet. Hipoteza e kërkimit duhet të jetë e formuluar saktë, në mënyrë që të shmanget dykuptimësia dhe kërkesat shtesë. Është e rëndësishme që gjetjet të paraqiten në mënyrë të tillë që mund të arrihet në përfundime. Në kërkimet cilësore është e rëndësishme që të kuptohen drejt dukuritë e hulumtuara dhe të tregohet se përvojat që pasqyrohen në to ndihmojnë të kuptuarit dhe lejojnë mbërritjen në përfundime të caktuara. Nëse përdorim kërkime sasiore apo një përzierje të të dyjave, është gjithashtu e rëndësishme të përcaktohet një numër kriteresh përmes së cilave një hipotezë pohohet ose mohohet.
Materiali dhe Metoda duhet të paraqiten në mënyrë të detajuar. Këtu paraqiten metodat e ndryshme të përdorura në studim si dhe ato statistikore. Informacioni duhet të jetë i mjaftueshëm që të lejojë referimet.
Rezultatet dhe diskutimet duhet të jenë të qarta dhe të ilustruara në tabela dhe grafikë. Rezultatet eksperimentale duhet të analizohen statistikisht dhe të nxirren përfundime në bazë të një besueshmërie statistikore. Të njëjtat rezultate të dhëna me tabela nuk mund të jepen edhe me anën e grafikëve dhe anasjelltas.
Konkluzionet: Konkluzionet që vijnë nga rezultatet e paraqitura duhet të diskutohen në mënyrë të plotë, të lidhen direkt dhe të mbështeten në rezultatet e arritura. Konkluzionet nuk duhet të jenë spekulative, të merren prej literaturës, njohurive të përgjithshme e spontane.
Referencat: Referencat duhet të vendosen në fund të punimit. 
Çdo burim i përmendur në shkrim duhet të pasqyrohet në bibliografi dhe anasjelltas. 
Për një sistem referimi korrekt dhe të unifikuar do sugjeronim të përdorni Mendeley Reference Manager ose paketa të tjera të menaxhimit të referencave të cilat  ndihmojnë në menaxhimin dhe shkrimin e referencave. Për më shumë detaje ndiqni guidën https://www.mendeley.com/guides/apa-citation-guide.  


Shënime të rëndësishme 
· Punimi të jenë i redaktuar dhe të mos ketë gabime drejtshkrimore. Të vendosen ë dhe ç. 
· [bookmark: _GoBack]Shmangni përdorimin e fjalëve të huaja. Në rast se është domodoshmëri përdorimi i tyre atëherë është e nevojshme të përkthehen në kllapa ose në “footnote”
· Artikulli mund të përmbajë figura, grafik dhe tabela të cilat duhet të jenë të pajisura me numër rendor dhe përshkrimin përkatës.

Adresa: Rruga “Ismail Zyma”, Elbasan, Tel. +355 54 252593, www.uniel.edu.al, info@uniel.edu.al

